**IKASGAIARI BURUZKO HAUSNARKETA**

Hasiera batean, “Komunikazio” hitza entzutean, irakasgaia bera ez zitzaidan interesgarria edo erakargarria iruditu. Orain, berriz, esan beharrean nago, Pedagogiako ikasgaiarekin batera, alor interesgarriena suertatu zaidala. Izan ere, ikasgai honek, komunikazioak hezitzaile baten jardunean duen garrantziaz eta beharraz konturatzea egin dit. Izan ere, komunikaziorik gabe ( izan hitzezkoa edo gorputzezkoa), eta honek bideratzen duen konfiantza eta hezitzailearen eta hezigaiaren arteko harreman eta konplizitaterik gabe, ez dago ez interakzio ezta hezitze prozesurik.

Komunikazioaren beharraz, eta honen materializazioaz konturatzeak izugarri balio izan dit, bai pertsona edo subjektu moduan, eta bai etorkizuneko hezitzaile moduan. Izan ere, komunikazioa, eta honek sortutako harremana dela hezitzaileak bere jarduna aurrera eraman ahal izateko oinarrizko giltza konturatu naiz. Honen baitan landutako testuek eta praktikek beraien artean loturik, eta osotasun handi batean ulerturik, etorkizunean izango naizen hezitzaileak izan behar dituen printzipioez eta erabili behar duen komunikazio motaz hausnartzera bideratu naute. Komunikazio osasuntsua, eta hau lortu ahal izateko beharrezko tresnen garapena ahalbidetu dizkit ikasgai honek.

Esan bezala, eduki eta teoria aldetik printzipio hauek garatu ahal izan ditudan arren, praktika aldetik gehiago garatu izana eskertuko nukeen. Izan ere, teoria ez da ezer, hutsala suertatzen da, praktikan eta egunerokotasunean erabili ezean. Egia da, praktikotasuna ahalbidetu didana, hala nola, DILAN-ean burututako elkarrizketa izan dela; baina hala ere, komunikazio alorrari dagokionez, asetu ez nauen zerbait izan da. Nire proposamena bere baitan, landutako teoria praktikarekin zuzenago lotzeko tresnak erraztearena da, eta tresna horien bidez praktika ahalbidetzearena.

Bestetik, landutako guztia, hala nola, komunikazioaren printzipioak, aurrera eraman ahal izateko, klaseko giroa aberasgarria eta goxoa izan dela esan beharrean nago. Gure arteko konfiantzak eta konplizitateak, nolabait esatearren, gure arteko komunikazio osasuntsua eta interakzioa ahalbidetu ditu, eta hori argi ikusi ahal izan dugu klasean aurrera eraman ditugun eztabaidetan. Hala ere, komunikazio alorretik, lantzeko oso puntu potoloa dugula ere esan beharrean nago, eta puntu hori klasean sortzen diren botere-harremanen (izan jakintzagatik, lotsagatik, jende aurrean hitz egiteko erraztasunagatik…) deuseztapena da. Honen harira beraz, ni izanik klasean gehien hitz egiten duen pertsonetako bat, nire “botere” horretaz konturatu behar naiz, eta gainerako ikaskideei beraiena azaleratzeko espazioa ahalbidetu. Izan ere, pertsona bakoitza mundu bat da, eta izaera bakoitzaren arabera, izaki bakoitzaren garapena azkarragoa edo mantsoagoa da.

Beraz, aipatutako guztia kontuan izanik, “Hezkuntzako Komunikazio eta Harremanak” ikasgaia, bai pertsona eta baita hezitzaile bezala oso aberasgarria egin zaidala esan beharrean nago, konturatu bainaiz komunikazio osasuntsu bat dela edozein harremanen baitako giltzarria.